

Αρκαλοχώρι, 13/ 03 /2025

Προς: ΜΜΕ

**ΔΕΛΤΙΟ ΤΥΠΟΥ**

**Επιστολή Δημάρχου Μινώα Πεδιάδας Βασίλη Κεγκέρογλου στην Πολιτική Ηγεσία του Υπουργείο Οικονομικών - Ζητάει απαλλαγή από την πληρωμή του ΕΝΦΙΑ στις κίτρινες και κόκκινες ιδιοκτησίες για το 2025 και μέχρι την αποκατάσταση των λαβωμένων κτιρίων**

Επιστολή στον Υπουργό Εθνικής Οικονομίας και Οικονομικών, Κωστή Χατζηδάκη και τον Υφυπουργό Εθνικής Οικονομίας και Οικονομικών αρμόδιο για τη Φορολογική Πολιτική, Χρήστο Δήμα, απέστειλε ο Δήμαρχος Μινώα Πεδιάδας Βασίλης Κεγκέρογλου, ζητώντας απαλλαγή από την πληρωμή του ΕΝΦΙΑ για τα κίτρινα και τα κόκκινα κτίρια για το τρέχον έτος και για όσο διαρκέσει η διαδικασία έκδοσης των αδειών επισκευής για τους σεισμόπληκτους ιδιοκτήτες.

**Πιο συγκεκριμένα ο Δήμαρχος αναφέρει:**

«Αξιότιμοι κύριοι Υπουργοί,

Με έκπληξη και απογοήτευση, οι σεισμόπληκτοι κάτοικοι του Δήμου Μινώα Πεδιάδας διαπίστωσαν ότι εκδόθηκαν τα εκκαθαριστικά του ΕΝΦΙΑ, συμπεριλαμβάνοντας τις ιδιοκτησίες που έχουν χαρακτηριστεί ως κίτρινες και κόκκινες.

Ο Δήμος Μινώα Πεδιάδας ζητά την άμεση αποκατάσταση αυτής της αδικίας και συγκεκριμένα:

Την άμεση παρέμβασή του Υπουργείου Οικονομικών για την απαλλαγή των σεισμόπληκτων ιδιοκτητών από τον ΕΝΦΙΑ, όχι μόνο για το τρέχον έτος, αλλά και για τα επόμενα χρόνια και έως ότου ολοκληρωθούν οι απαιτούμενες διαδικασίες έκδοσης των αδειών επισκευής από το Υπουργείο Κλιματικής Κρίσης και Πολιτικής Προστασίας. οι οποίες καθυστερούν αδικαιολόγητα.

Είναι αδιανόητο πολίτες που έχουν πληγεί από τον σεισμό και τέσσερα χρόνια μετά εξακολουθούν να βρίσκονται σε αδιέξοδο, λόγω των γραφειοκρατικών καθυστερήσεων με ευθύνη του κράτους, να καλούνται να πληρώσουν φόρο για περιουσίες που δεν μπορούν να αξιοποιήσουν.

Αναμένουμε στο πλαίσιο της ίσης μεταχείρισης και της κοινωνικής δικαιοσύνης, την άμεση ανταπόκρισή σας και την αποκατάσταση της αδικίας εις βάρος των σεισμόπληκτων κατοίκων του Δήμου μας».